runetrust/blame-folketinget-dk huggingface dataset:
Gitte Seeberg (KF), 1999-04-15:
Når jeg siger, at der ikke er råd til det hele, og at kommunerne også er nødt til at indstille sig på det og er nødt til at prioritere inden for disse rammer, som vi måske ikke alle sammen synes er høje nok, er det, fordi alternativet er det, som vi i hvert fald i Det Konservative Folkeparti ikke vil være med til at acceptere, nemlig et stadig stigende skatte- og afgiftstryk.
Morten Bødskov (S), 2021-02-25:
Jeg er enig med mig selv, og »mig selv« sagde lige før det, som hr. Dennis Flydtkjær ganske udmærket hørte, til hr. Kim Valentin, at den direkte virkning af lovforslaget ikke udløser en skattebetaling, og det er årsagen til, at der ikke er anført en provenugevinst.
Karsten Hønge (SF), 2009-12-01:
Er svaret med hensyn til erhvervsskolerne ikke, at man tværtimod skal give dem nogle langsigtede, robuste og troværdige vilkår at virke under i stedet for vilkårene med den her – ja, hvad skal man sige – kriseagtige måde, som man forsøger at styre erhvervsskolerne på?
Brian Mikkelsen (KF), 2000-04-13:
Altså, der foregår meget spil, og hvem vil gå ud og forsvare spil i det hele taget, men her har vi jo altså en forretningsform, som genererer en masse gode skattekroner, som foregår i det åbne, så at sige, som kan kontrolleres, som giver en masse gode arbejdspladser, som er en god turistmagnet for os, og som i det hele taget kan være med til at trække noget af det mere skumle spil væk fra nogle af klubberne.
Ole Vagn Christensen (S), 2003-11-13:
Hvis det var sådan, at arbejdsmarkedet var så velsignet at være i den situation, at man her havde et virkelig kristeligt budskab, som sagde, at man lever op til det, der er den almindelige tidsånd, at man har en forståelse for hinanden, så er det jo ikke det, der er resultatet, når vi hører, hvordan der bliver talt om G-dagene.
Rosa Lund (EL), 2021-01-14:
Den sidste grund til, at vi ikke kan støtte det her beslutningsforslag fra Dansk Folkeparti i Enhedslisten er, at man jo parkerer en kæmperegning hos kriminalforsorgen, altså at man gør, præcis som man har gjort i dansk retspolitik de sidste 15 år, nemlig hæver straffen fuldstændig hovedløst uden at tænke over, hvem der står med opgaven i den sidste ende, nemlig kriminalforsorgen.
Kristian Thulesen Dahl (DF), 1999-03-18:
Det andet, som hr. Vernersen jo fuldstændig forbigår, er - nu spørger jeg så for tredje gang: Kan hr. Vernersen redegøre for, hvad myndighederne har gjort i de 8 år, siden beslutningen er truffet, for at opfylde de løfter, man er kommet med om, at man skal komme berørte områder i møde beskæftelsesmæssigt, at man skulle have løst de praktiske problemer, der ville være, når det afgiftsfri salg stopper?
Nicolai Wammen (S), 2003-12-04:
Jeg skal bare sige til Dansk Folkepartis ordfører, at der stadig væk på trods af de her forsøg på at bruge jura og breve og alt muligt andet er himmelvid forskel på det, Dansk Folkeparti siger, og det, man gør, når man trykker på knapperne.
Sonja Mikkelsen (S), 2001-05-29:
Og det er vigtigt, at vi holder fast i, at pensionsopsparerne har krav på at få størst muligt afkast, naturligvis ikke for enhver pris, men vi kan altså også konstatere, at det ikke nødvendigvis er uøkonomisk at investere på en måde, hvor også det etiske og de bredere samfundshensyn tages i betragtning. Socialdemokratiet glæder sig i den sammenhæng over, at pensionskasserne, Lønmodtagernes Dyrtidsfond og ATP så sent som med vedtagelsen her i sidste uge af et af økonoministerens forslag får adgang til at værne om deres investeringer, sådan at man kan minimere tab, hvis der er en investering, som viser sig ikke at være så gunstig, som forventet. Her var det ærgerligt at konstatere, at De Konservative ikke synes, at lønmodtagerkapital skal nyde samme beskyttelse
Anne Baastrup (SF), 2004-03-26:
Den meningsudveksling, som netop er foregået mellem fru Karen Klint og ordføreren for De Konservative, viser jo, at det er meget vanskeligt at finde ud af, hvad det egentlig er, vi snakker om. Som justitsministeren også var inde på, ændrede vi for et par år siden bestemmelserne i § 68 og § 69 med den konsekvens, at man fik mulighed for at lave en tidsbegrænsning i tilfælde af mindre grove typer kriminalitet, jævnfør § 68 a.
Holger K. Nielsen (SF), 2000-05-17:
Så til fru Elisabeth Arnold, der siger, at det lå i det nationale kompromis, at det kunne ændres ved en folkeafstemning eller rettere sagt, at det kunne opsiges ved en folkeafstemning: Jamen jeg sagde i min tale, at det her lovforslag jo netop er udtryk for, at regeringen beder befolkningen om at opsige det nationale kompromis på det her punkt.
Morten Messerschmidt (DF), 2022-04-05:
Dernæst er der hele diskussionen om vores eventuelle vetoret i EU-traktaten, hvor man dysser ned, at vetoret er noget, man i EU-sammenhæng kan afskaffe uden at spørge befolkningen, fordi vi ikke i Danmark betragter det som suverænitetsoverdragende, hvordan stemmeprocedurerne er.
Jann Sjursen (KRF), 2002-03-21:
Men vi ser hellere, at man opretholder den nuværende sammensætning af Flygtningenævnet og får den ekspertise med i den behandling, der sker i nævnet, fra såvel Dansk Flygtningehjælp som Udenrigsministeriet, når sagerne bliver afgjort dér.
Bjarne Laustsen (S), 2010-01-21:
Så derfor synes vi selvfølgelig, det er skidt, hvis man skifter dyrlæger, der er ude at lave dyrevelfærdskontrol, ud med teknikere fra Plantedirektoratet, der, hvis der eksempelvis er forhold, der skal politianmeldes, så rent faktisk ikke kan gøre det; så er de nødt til at tage billeder osv. og sikre sig beviset og ringe efter dyrlægen, og så kan dyrlægen komme og anmelde det til politiet.
Per Clausen (EL), 2008-05-23:
Den indeholder en række formuleringer om, at man skal overholde dansk lovgivning - det går jeg ud fra at vi alle sammen skal, uden at vi behøver skrive under på det - og så indeholder den nogle formuleringer, der godt kan antyde, at det i virkeligheden også handler om lidt mere, nemlig om, at det er vigtigt, at man respekterer den danske kultur, som er en monokultur, har jeg forstået på hr. Søren Pinds udtalelser for nylig, og at man på alle måder måske også skal vise ydmyghed over for danskerne.
Karina Lorentzen Dehnhardt (SF), 2025-11-07:
Som sagt er det desværre bare et område, hvor der har været eksempler på, at systemet er blevet udnyttet, og det er både uretfærdigt for de virksomheder, som konkurrerer på ordentlige vilkår, og så de mange kreditorer og medarbejdere, som ender med at stå med en økonomisk bet. Derfor støtter vi forslaget.
Lissa Mathiasen (S), 2003-12-19:
Samtidig med at vi hører, at man så sent som i går forsvarede, hvorfor man har et skattestop, hvorfor man mener, det er rigtigt, at der er en lille gruppe mennesker her i landet, der skal være fredet med hensyn til nedskæringer og besparelser netop på grund af løftet om skattestop, så får vi altså her en hilsen til landets lejere om, at man mener, at fordi det teknisk er muligt at lave et forslag, så man kan beregne boligstøtten ud fra det faktisk tjente beløb,
Lars Barfoed (KF), 2004-12-09:
Derfor kan jeg også glæde fru Pernille Rosenkrantz-Theil, som åbenbart ikke har lagt mærke til det, med, at vi faktisk har gennemført det, vi populært kalder forårspakken, som indeholder skattelettelser og en lang række initiativer, der bidrager til at øge beskæftigelsen i Danmark.
Lars Barfoed (KF), 2003-05-20:
Jeg tror ikke på, at det lokker folk væk fra S-togene, tværtimod viser alle prognoser jo, at der uanset hvad vil være en stigende biltrafik fra Frederikssundsområdet ind mod byen, ikke mindst i morgentimerne, bl.a. på grund af den udbygning, der finder sted i området.
Margrete Auken (SF), 2002-02-07:
Nu kunne jeg høre på talen, at den var udarbejdet i tæt samarbejde med ministeren og ministerens tale, så der kan jeg stille spørgsmålet til hr. Sven Buhrkall: Hvad betød det, da ministeren sagde, at der ikke måtte køre flere tog, end der kunne være på skinnerne? Enten er det en banalitet, og så takker vi for, at der ikke må puttes flere tog ind, end der kan være, eller også betød det noget, jeg kunne bare ikke høre, hvad det var.
Henriette Kjær (KF), 2001-10-11:
I år er der kommunalvalg, faktisk om godt og vel 1 måned, og i Det Konservative Folkeparti mener vi, at de nye kommunalbestyrelser bør have en mulighed for at tilrettelægge den service, der skal ydes i forbindelse med hjemmesygeplejen, på den måde, som de finder bedst for borgerne.
Søren Pape Poulsen (KF), 2020-06-22:
Ja, vi bruger tit generationskontrakten, og for os gælder generationskontrakten jo både, når vi taler klima og miljø, og når vi taler værdier, og den gælder også, når vi taler økonomi, altså at man ikke skal lade regningen ligge i børneværelset osv.
Aage Frandsen (SF), 2002-02-22:
Det kunne man efter vores opfattelse som en tilføjelse til det, regeringen foreslog, løse ved, at man på samme måde, som vi kender det fra sundhedsrådsområdet, har underudvalg, ad hoc-udvalg, som det konkret kunne være, når der er tale om en konkret uddannelse, som skal ændres.
Ellen Trane Nørby (V), 2019-03-12:
Jeg vil bare i almindelighed gentage noget af det, jeg sagde i starten, nemlig at nu skal man ligesom passe på, at det så ikke bliver en stigmatisering af nogle andre diagnosegrupper, der så er omfattet af den samlebetegnelse, og at vi ikke, jævnfør det notat, som vi oversendte til udvalget i dag med baggrund i de faglige bidrag fra Sundhedsstyrelsen, ligesom får gjort det illegitimt også nogle gange at tale om det under en samlebetegnelse.
Kuupik Kleist (IA), 2006-05-02:
Det kan jeg sådan set godt forstå, med jeg mener dog, at det bliver kraftigt insinueret og for første gang i en offentlig rapport beskrevet, hvorledes Danmarks NATO-medlemskab var præget af, at kravene til selve Danmark var mindre end de krav, der blev stillet til andre NATO-lande, på baggrund af at Danmark stillede Færøerne og Grønland til rådighed for USA's militær.
Jes Lunde (SF), 2000-09-07:
Vi forestiller os jo nok et forhandlingsforløb, hvor vi i starten af oktober måned kan få lagt fast, hvad det er for nogle hovedområder, vi prioriterer, og her er det for SF afgørende, når vi skal lave et forlig om den her finanslov: at arbejdsmarkedet står centralt, indsatsen for at give bedre jobmuligheder og bedre uddannelsesmuligheder for de arbejdsløse skal være en central brik, det at lave et socialt løft for udsatte grupper, både det at få en bedre omsorg, f.eks. for vores ældre, også det at få nogle økonomiske løft for de allersvageste grupper, og så det at få en bedre satsning på uddannelse og en skærpet miljøpolitik. Kan vi blive enige om at arbejde med de temaer, kan vi godt i løbet af oktober måned skrue en god aftale sammen med regeringen.
Mette Frederiksen (S), 2005-05-17:
Derfor vil jeg sådan set gerne for mit vedkommende slutte debatten af med at sige tak til ministeren for nu endelig ærligt at fremlægge, at det handler om, at man ønsker private børnehaver, der skal kunne trække et eventuelt overskud ud af, og i stedet for at satse på pædagogisk udvikling og i det hele taget skabe en bedre hverdag for vores børn skal pengene kunne tages ud til de private investorer.
Karen J. Klint (S), 2002-03-21:
Der vil jeg godt lige spørge Venstres ordfører, om Venstres ordfører har haft mulighed for at læse de høringssvar, vi fik her til morgen, for deri fremgår det faktisk meget klart, især i et af høringssvarene, at man ikke kan lave den sammenligning. Det er nemlig sådan, at når man er på SU, har man faktisk mulighed for at kunne optage lån for at fremme sit forsørgelsesgrundlag, og man har også mulighed for en bedre lønindtægt, end det her forslag lægger op til med starthjælp og så de berømte 28 kr., der, når skatten er betalt, vel så er nede omkring 14-17 kr. En velfungerende ung, der er på SU og går under uddannelse, kan faktisk have 11.779 kr. om måneden som forsørgelsesgrundlag, og det er da noget mere end det, starthjælpen her giver mulighed for.
Anders Kronborg (S), 2020-10-30:
Jeg har godt nok haft mine tvivl i de sidste par dage, når man har set zigzagkursen fra Venstres side, hvor de den ene dag kritiserer, at det går for langsomt, for den næste dag at ville have en timeout, for den tredje dag stort set at ville stoppe aflivningen af syge mink.
Brian Mikkelsen (KF), 2009-04-02:
Kriminalforsorgen har i 2006 sammen med Arbejdsmarkedsstyrelsen og Velfærdsministeriet iværksat projekt »God løsladelse«, som går ud på at styrke samarbejdet mellem Kriminalforsorgen, de sociale myndigheder, arbejdsmarkedets parter og andre relevante aktører i forbindelse med udslusning af indsatte.
Kristian Thulesen Dahl (DF), 1998-01-15:
Vi er overbevist om, at langt hovedparten af befolkningen ikke ville have spor problemer med at forholde sig til det spørgsmål, og jeg tror egentlig også, der er mange ordførere, der inderst inde har den samme grundholdning, altså at de fleste vælgere vil være i stand til det, og at de har en holdning til spørgsmålet.
Frank Jensen (S), 1999-12-10:
Når hr. Nødgaard mener, at jeg skulle kunne komme i dag og afgøre den sag her i Folketingssalen, så viser det igen hr. Nødgaards manglende respekt for grundliggende retlige principper, også forvaltningsloven. Jeg vil ikke, selv om hr. Nødgaard også har skrevet det i beslutningsforslaget, overtræde gældende lov.
Lea Wermelin (S), 2022-04-26:
Det er også regeringens holdning, at vi fortsat skal have fokus på området, men at der også i lyset af initiativet netop i strategien for bæredygtigt byggeri ikke er behov for præcis det forslag, der ligger her i dag, men at vi altså står fast på det arbejde, som også blev sat i gang dengang.
Lars Løkke Rasmussen (V), 2016-10-04:
Vi ønsker at indgå en aftale om et nyt, forbedret boligskattestop som en del af 2025-forhandlingerne, og jeg vil opfordre så kraftigt, jeg kan, til, at vi i fællesskab finder en løsning for de mange danskere, der bor i ejerbolig – det er mere end halvdelen af befolkningen.
Jann Sjursen (KRF), 1999-05-07:
Jeg er enig med hr. Peter Hansen-Nord i, at det er vigtigt at få samlet eventuelle løse ender op, og det er også vigtigt, at vi i de kommende dage giver os tid til at se en ekstra gang på de kritiske høringssvar, som er indleveret til de forskellige lovforslag.
Ellen Trane Nørby (V), 2013-10-08:
Derfor synes vi også, det er ærgerligt, at man ikke fra regeringens side ønsker at træffe den rigtige beslutning og sammentænke mediestøtten med den måde, vi giver licens på, altså træffe nogle beslutninger, der på sigt sikrer, at vi har én lovgivning og ikke to lovgivninger, som ligesom lader, som om der er tale om to helt forskellige måder at have samfundsdebat og mediedækning på i Danmark.
Anders Fogh Rasmussen (V), 2004-01-21:
Jeg tror ikke, der er nogen grund til at sende papirer, for det, jeg har udtrykt her, er kulturministeren naturligvis fuldstændig enig i. Jeg har heller aldrig hørt eller set kulturministeren give udtryk for, at han vil blande sig i, hvem en forening optager som medlemmer.
Hans Christian Schmidt (V), 2016-03-02:
Da havnepakke III ikke var blevet udmøntet endnu, da jeg kom til som minister – jeg bad om at få alt op på bordet, så jeg kunne se, hvad der lå, og der lå så en havnepakke helt tilbage fra 2013, som ikke var blevet udmøntet – så gik jeg da ud fra, at det var den, vi først og fremmest skulle finde ud af at få udmøntet.
Helge Sander (V), 2004-10-21:
Jeg synes, det er utrolig påfaldende i dag, at de, der ikke ønsker at støtte fonden, lige akkurat falder over den del i betragtning af, at de, der skal bruge loven, stort set over en samlet front har rost denne beslutning og dette initiativ i forbindelse med etableringen af fonden. Hvis man går ind og kigger på høringssvarene, er der jo en meget markant tilslutning til hele det forberedende arbejde af dette lovforslag og hele tankesættet bag.
Arne Melchior (CD), 1997-11-21:
Jeg kan bakke helt op om ministerens besvarelse, ligesom jeg er enig med både hr. Løgstrup Madsen og hr. Kaj Ikast i de bemærkninger, de har fremsat, ikke mindst med hensyn til det skattemæssige aspekt, som hr. Løgstrup Madsen gjorde meget ud af, og også selve det principielle syn på road pricing ligner meget det, som jeg på CD's vegne ved forskellige debatter om disse ting har været inde på, så det kan jeg bakke stærkt op om.
Pernille Skipper (EL), 2016-09-06:
Regeringen har godt nok meldt ud, at de vil være villige til at opsige forliget og ligefrem gå til valg på det, men kan vi ikke af Socialdemokraterne få at vide herfra, at det er så vigtigt med den sociale mobilitet i uddannelsessystemet, og at SU'en er så central for hele grundtanken om, at alle skal kunne få en uddannelse, uanset hvad ens forældre laver, at Socialdemokraterne vil blokere for SU-forringelserne nu og her?
Jørn Jespersen (SF), 2002-05-21:
Jeg vil i hvert fald gerne spørge én gang til, så statsministeren har en mulighed for ikke at få en klage over sig selv, men i stedet for svare på spørgsmålet, og spørgsmålet gik på: Hvorfor har Venstre ikke fortalt vælgerbefolkningen forud for valget, at man agtede at skære dramatisk ned i bevillingerne til miljøstøtten til Østeuropa?
Sophie Hæstorp Andersen (S), 2010-10-13:
Kan ministeren i den sammenhæng ikke også godt forstå, at det ikke er så mærkeligt, at rigsrevisor Henrik Otbo synes, at det er mærkværdigt, at noget materiale åbenbart er tilgået en konservativ økonomi- og erhvervsminister, men åbenbart ikke har fundet vej til Rigsrevisionen, der jo foretog en masse arbejde i ministeriet på det tidspunkt?
Ida Auken (S), 2012-04-20:
Natur- og Miljøklagenævnets sagsbehandling er i øvrigt allerede tilrettelagt, med henblik på at sikre at helt almindelige borgere kan klage uden væsentlige omkostninger og få svar inden for en rimelig frist, der samtidig tager hensyn til sagernes kompleksitet og betydning.
Karsten Lauritzen (V), 2013-12-19:
Med lovforslaget bliver det også muligt for ministeren at udpege rådsmedlemmer, der ikke nødvendigvis har en etnisk minoritetsbaggrund, men som har en helt særlig viden fra f.eks. universitetsmiljøet og praksisfeltet vedrørende etniske minoriteter og de udfordringer, som det kan medføre i det danske samfund.
Christian Juhl (EL), 2017-10-24:
Ville det så ikke have været mere fornuftigt, at f.eks. Folketinget stadig væk havde den ret til at sige: Ja, det her vil vi gerne tage stilling til, og det vil vi også gerne være med til at forhindre, hvis vi overhovedet kan det i Danmark, så vi har den højest mulige sikkerhed?
Pia Kjærsgaard (DF), 2023-04-13:
For er det en beslutning, man tager lokalt, så vil de områder, som jo har den store koncentration af muslimer, selvfølgelig beslutte, at det lige præcis i deres område tillades at anlægge stormoskéer, eller det kan for den sags skyld også være en befolkning, som generelt er ligeglade med, hvordan det skal gå i det danske samfund, og det må jeg sige er noget, som vi ikke kan tillade fra Dansk Folkepartis side.
Christian H. Hansen (DF), 2001-05-04:
Her er muligheden for inddrivelse på inkassoområdet jo også beskrevet i redegørelsen, men når vi kommer til det punkt, som går ud på sammenlægninger af kommunerne, må jeg sige, at vi er lidt mere skeptiske. Jeg er helt klar over, at kommunesammenlægninger og talen derom bunder i økonomiske forhold, bunder i, at der er en del kommuner, der efterhånden har en snæver økonomi.
Morten Bødskov (S), 2007-05-16:
Det kunne jo så godt være – når man nu så har set, at den pågældende person, som er blevet sat i spidsen for det, ikke kan finde ud af, hvordan han skal overholde grundlaget for sin forskning og især tavshedserklæringen – at det giver Forsvarsministeriet anledning til at gøre sig nogle overvejelser om måden, det her center er kommet til verden på.
Jens Joel (S), 2022-05-03:
Hr. Jakob Sølvhøj nævnte jo meget korrekt også nogle af dem med bestemte handicap, som kan have gavn af nogle af de her ting, og jeg berørte over for fru Lotte Rod problematikken omkring nogle af dem, der måske har brug for at afskærme sig lidt fra den sociale støj en gang imellem.
Jette Gottlieb (EL), 2000-03-03:
De religiøse aktiviteter bør det være medlemmerne, der betaler til, og kun medlemmerne. Kristeligt Folkepartis forslag er meget præget af økonomiske og administrative overvejelser, men at en kommission skal arbejde med spørgsmålet, giver mulighed for at tage nogle mere principielle diskussioner om kirkens og andre religiøse samfunds indflydelse i dag, også i offentligheden.
Line Barfod (EL), 2010-04-12:
Det, jeg gerne vil spørge hr. Tom Behnke om, er, om De Konservative vil være med til at se på, at vi nøjes med at udskyde revisionen i 1 år, så vi kan have den her indholdsmæssige debat, når vi har evalueringen til efteråret, og så få diskussionen dér i stedet for at skulle vente 2 år på at diskutere revisionsbestemmelsen.
Louise Frevert (DF), 2002-05-28:
Så spørgsmålet vil være, hvor meget man skal straffe arbejdsgiverne ved, at de skal indbetale enorme beløb på denne konto. Vi kan heller ikke støtte forslaget, fordi hele problemstillingen omkring AER ikke er udredt, og jeg mener, at det er en skævvridning over for en arbejdsgiver eller små erhvervsvirksomheder, der ikke har elever, men alligevel skal indbetale.
Karin Nødgaard (DF), 2014-11-21:
Så jeg synes, der er nogle udfordringer, og i stedet for ligesom at sige, at der ikke er noget, vi skal forholde os til som politikere, så synes jeg da, det er sundt, at vi her fra Folketingets side netop forholder os til det; og det er det, Dansk Folkeparti vælger at gøre i dag.
Thomas Adelskov (S), 2002-11-28:
Jeg må konstatere omkring punkt 4, som kunne give anledning til debat, at jeg egentlig er af den opfattelse, at det at få udarbejdet en fælles national politik om intellektuel ejendomsret jo ikke nødvendigvis er i modstrid med de beslutninger, der tidligere er truffet, og de stemmeafgivninger, der f.eks. er givet i forhold til EU.
Pia Christmas-Møller (KF), 2003-01-24:
Ærlig talt, hr. Morten Homann, kunne du ikke bringe lidt af den begejstring, du oplever, når du færdes ude på universiteterne, med herind i Folketinget, i hvert fald når det drejer sig om at bedømme det, der rent faktisk ligger i lovforslaget?
Johanne Schmidt-Nielsen (EL), 2008-05-09:
Det synes vi er rimeligt, og vi synes i øvrigt, det er positivt, at flere i dag har tilkendegivet - også fra regeringens og Dansk Folkepartis side - at der var tale om en fejl, at man lavede det her for hurtigt, og at der er behov for at få beløbet højere op.
Kim Behnke (FRI), 2000-03-17:
Når de udenlandske virksomheder så kigger på Danmark, kan de altså opleve, at lige så snart udenlandsk lovgivning ikke passer med dansk lovgivning, ja, så bliver regeringens skatteminister sendt af sted med fluesmækkeren for at ramme de ting, man ikke bryder sig om. Det sender et meget dårligt signal til udlandet om, at medmindre man er en stor og velvoksen multinational virksomhed med masser af millioner eller milliarder i ryggen, ja, så er man ikke velkommen til at have aktiviteter i eller med Danmark.
Sophie Løhde (V), 2013-04-04:
Så det vil sige, at ministeren, selv om ministeren godt på forhånd vidste, at der ikke var et flertal til stede i Folketinget i dag, der kunne bakke op om regeringens lovforslag, på nuværende tidspunkt stadig væk ikke har afgjort, om det her lovforslag nu skal fortsætte til udvalgsbehandling, eller om det skal strande et eller andet sted, fordi regeringen godt ved, at når og hvis det kommer til tredje behandling i Folketingssalen, så kommer regeringen i mindretal, og dermed taber man en afstemning.
Lars Løkke Rasmussen (V), 2002-04-04:
Men det er jo rigtigt så langt, at hvis vi udvider den forbudsbestemmelse, der er i loven, til at have generel virkning i forhold til alle mennesker i dette samfund, er det klart, at så vil vi selvfølgelig kriminalisere den situation, hvor en person medvirker ved simpel insemination.
Frank Jensen (S), 2000-03-01:
Fru Jette Gottlieb var inde på spørgsmålet om en redegørelse, jeg har fået, og som Civilretsdirektoratet også har fået, ikke fra Børnerådet, som fru Jette Gottlieb sagde, men fra Børns Vilkår, som er en interesseorganisation og ikke en regeringsetableret institution, men nok om det.
Hans Kristian Skibby (DF), 2019-01-15:
Der mener vi i Dansk Folkeparti, at det klart vil være til ugunst for danske aktionærer og danske virksomheder og danske banker, hvis nogen skal sidde og i princippet kunne påvirke aktiernes op- og nedgange, fordi nogle i bestyrelserne har en beføjelse til at kunne agere på en anden måde.